title: Sklep Sveta 2012/166/SZVP z dne 23. marca 2012 o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje

text:
               24.3.2012

               SL

               Uradni list Evropske unije

               L 87/49

         SKLEP SVETA 2012/166/SZVP
   z dne 23. marca 2012
   o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 26(2) Pogodbe,
   ob upoštevanju naslednjega:

               (1)

               Evropski svet je 12. decembra 2003 sprejel Strategijo EU proti širjenju orožja za množično uničevanje (v nadaljnjem besedilu: Strategija EU), ki v poglavju III vsebuje seznam ukrepov za preprečevanje širjenja tega orožja.

               (2)

               V Strategiji EU je poudarjeno, da imata Konvencija o kemičnem orožju (v nadaljnjem besedilu: CWC) in OPCW ključno vlogo pri oblikovanju sveta brez kemičnega orožja. V okviru Strategije EU se je Unija zavezala, da si bo prizadevala za vsesplošno sprejetje ključnih pogodb in sporazumov o razoroževanju in neširjenju orožja, med drugim tudi CWC. Cilji Strategije EU dopolnjujejo cilje, za katere si prizadeva OPCW v okviru svojih pristojnosti za izvajanje CWC.

               (3)

               Svet je 22. novembra 2004 sprejel Skupni ukrep 2004/797/SZVP o podpori dejavnostim OPCW v okviru izvajanja Strategije EU proti širjenju orožja za množično uničevanje (1), po izteku veljavnosti pa so mu sledili Skupni ukrep 2005/913/SZVP (2), kateremu je sledil Skupni ukrep 2007/185/SZVP (3). Skupnemu ukrepu 2007/185/SZVP je sledil Sklep 2009/569/SZVP (4), ki je prenehal veljati 3. decembra 2011.

               (4)

               V okviru dejavnega izvajanja poglavja III Strategije EU je treba nadaljevati intenzivno in ciljno usmerjeno pomoč Unije za OPCW. Treba je dodatno spodbujati celovito izvajanje CWC ter izboljšati pripravljenost držav pogodbenic CWC (v nadaljnjem besedilu: pogodbenice) za preprečevanje napadov, ki vključujejo uporabo strupenih kemikalij, in odzivanje nanje ter izboljšati mednarodno sodelovanje na področju kemijskih dejavnosti in sposobnosti OPCW za prilagajanje razvoju na področju znanosti in tehnologije. Še naprej je treba izvajati ukrepe, povezane z vsesplošno uporabo CWC, ter jih prilagoditi in osredotočiti na vse manjšo skupino držav, ki niso pogodbenice CWC –

         SPREJEL NASLEDNJI SKLEP:
   Člen 1
   1.   Za namene takojšnje in praktične uporabe nekaterih elementov Strategije EU Unija podpira dejavnosti OPCW z naslednjimi cilji:

               —

               krepitev zmogljivosti držav pogodbenic za izpolnjevanje obveznosti, določenih v CWC,

               —

               izboljšanje pripravljenosti držav pogodbenic za preprečevanje napadov, ki vključujejo strupene kemikalije, in odzivanje nanje,

               —

               intenzivnejše mednarodno sodelovanje na področju kemijskih dejavnosti,

               —

               podpora zmogljivostim OPCW za prilagajanje napredku na področju znanosti in tehnologije,

               —

               promocija vsesplošne uporabe CWC s spodbujanjem držav, ki niso pogodbenice, naj se ji pridružijo.

         2.   V tem okviru so projekti OPCW, ki jih podpira Unija in ki so usklajeni z ukrepi iz Strategije EU, naslednji:

                  Projekt I: Nacionalno izvajanje, preverjanje in vsesplošna uporaba

               Dejavnosti:

                           —

                           dvostranski obiski za tehnično pomoč,

                           —

                           tečaji usposabljanja za carinske uradnike o tehničnih vidikih režima prenosov iz CWC,

                           —

                           pomoč nacionalnim organom,

                           —

                           orodje za e-učenje za nacionalne organe/zadevne interesne skupine,

                           —

                           vzpostavljanje stikov z državami nepogodbenicami CWC,

                           —

                           preiskave domnevne uporabe pri vajah.

                  Projekt II: Mednarodno sodelovanje

               Dejavnosti:

                           —

                           tečaj za razvoj analitičnih sposobnosti,

                           —

                           vzpostavljanje stika z industrijskimi panogami –delavnica o CWC in varnosti kemijskih procesov.

                  Projekt III: Obiski predstavnikov izvršnega sveta OPCW in opazovalcev v objektih za uničenje kemičnega orožja (CWDF-ji)

               Dejavnosti:

                           —

                           obiski v CWDF-jih.

                  Projekt IV: Znanost in tehnologija

               Dejavnosti:

                           —

                           seje delovne skupine znanstvenega svetovalnega odbora (SAB),

                           —

                           sofinanciranje delavnice mednarodne znanosti in tehnologije OPCW - Mednarodna zveza za čisto in uporabno kemijo (IUPAC).

                  Projekt V: Pripravljenost držav pogodbenic za preprečevanje napadov s kemičnim orožjem in odzivanje nanje

               Dejavnosti:

                           —

                           regionalne delavnice – člen X CWC in vprašanja regionalnega sodelovanja na področju pomoči in odzivanja na izredne razmere,

                           —

                           simulacijske vaje (TTEji) in modul za vaje,

                           —

                           OPCW kot platforma za izboljšanje varnosti v kemijskih tovarnah.

                  Projekt VI: Program za Afriko

               Dejavnosti:

                           —

                           dvostranski obiski za tehnično pomoč,

                           —

                           tečaji usposabljanja za carinske uradnike o tehničnih vidikih režima prenosov iz CWC,

                           —

                           delavnica za vzpostavljanje stika z industrijskimi panogami – CWC in varnost kemijskih procesov,

                           —

                           tečaj za razvoj analitičnih sposobnosti,

                           —

                           regionalne delavnice – člen X CWC in vprašanja regionalnega sodelovanja na področju pomoči in odzivanja na izredne razmere,

                           —

                           regionalni projekt za izgradnjo dolgoročnih zmogljivosti na področju pomoči in zaščite.

                     Natančen opis dejavnosti OPCW, ki jih podpira Unija, je v prilogi.

         Člen 2
   1.   Za izvajanje tega sklepa je odgovorna visoka predstavnica Unije za zunanje zadeve in varnostno politiko (v nadaljnjem besedilu: VP).
   2.   Za tehnično izvajanje projektov iz člena 1(2) je pristojen tehnični sekretariat OPCW (v nadaljnjem besedilu: tehnični sekretariat). To nalogo opravlja pod pristojnostjo in nadzorom VP. Za te namene VP sklene potrebne dogovore s tehničnim sekretariatom.
   Člen 3
   1.   Referenčni finančni znesek za izvajanje projektov iz člena 1(2) je 2 140 000 EUR.
   2.   Izdatki, ki se financirajo iz zneska, določenega v odstavku 1, se upravljajo v skladu s postopki in pravili, ki se uporabljajo za splošni proračun Unije.
   3.   Komisija nadzira pravilno upravljanje izdatkov iz odstavka 1. V ta namen s tehničnim sekretariatom sklene sporazum o financiranju. V sporazumu o financiranju je določeno, da tehnični sekretariat zagotovi razpoznavnost prispevka Unije, sorazmernega njegovemu obsegu.
   4.   Komisija si prizadeva skleniti sporazum o financiranju iz odstavka 3 čimprej po 23. marcu 2012. Če ima Komisija v tem postopku kakršne koli težave, o tem obvesti Svet; prav tako ga obvesti o datumu sklenitve sporazuma.
   Člen 4
   VP o izvajanju tega sklepa poroča Svetu v rednih poročilih, ki jih pripravi tehnični sekretariat. Poročila VP so podlaga za ocenjevanje, ki ga izvede Svet. Komisija zagotovi podatke o finančnih vidikih projektov iz člena 1(2).
   Člen 5
   1.   Ta sklep začne veljati na dan sprejetja.
   2.   Ta sklep preneha veljati 24 mesecev po sklenitvi sporazuma o financiranju iz člena 3(3). Vendar pa preneha veljati 6 mesecev po začetku veljavnosti, če v tem času ni bil sklenjen sporazum o financiranju.

      V Bruslju, 23. marca 2012

            Za Svet

            Predsednica

         C. ASHTON

      (1)  UL L 349, 25.11.2004, str. 63.

      (2)  UL L 331, 17.12.2005, str. 34.

      (3)  UL L 85, 27.3.2007, str. 10.

      (4)  UL L 197, 29.7.2009, str. 96.

      PRILOGA

         Podpora Unije dejavnostim OPCW v okviru izvajanja Strategije EU proti širjenju orožja za množično uničevanje

         Projekt I:   Nacionalno izvajanje, preverjanje in vsesplošna uporaba

         Cilj:

      Okrepiti zmogljivost držav pogodbenic pri izpolnjevanju svojih obveznosti iz CWC in spodbuditi države, ki niso pogodbenice CWC, da bolje razumejo koristi pridružitve h CWC in se bolj vključijo v dejavnosti OPCW.

         Namen:

                  —

                  Namen 1 – države pogodbenice dosežejo napredek pri:

                              —

                              izpolnjevanju nacionalnih zahtev glede izvajanja iz člena VII CWC,

                              —

                              spoštovanju svojih izjav in zahtev iz inšpekcijskih izjav iz člena VI CWC,

                              —

                              učinkovitejšem delovanju nacionalnih organov,

                              —

                              omogočanju osnovnega usposabljanja nacionalnih organov,

                              —

                              pripravljenosti za preiskave domnevne uporabe iz členov IX in X CWC.

                  —

                  Namen 2 – države, ki niso pogodbenice CWC, se bolj vključijo v dejavnosti OPCW ter bolje razumejo CWC in njene koristi.

         Rezultati:

                  —

                  Rezultat 1

                              —

                              Nacionalni organi izboljšajo svoje zmogljivosti za oblikovanje izvedbene zakonodaje in lahko predložijo zakonodajo v sprejetje,

                              —

                              carinski uradniki okrepijo zmogljivost za opredelitev kemikalij, pomembnih za CWC, in nacionalnim organom predložijo natančne prenose podatkov o kemikalijah s seznama,

                              —

                              nacionalni organi izboljšajo svoje zmogljivosti za komunikacijo z in za pošiljanje dokumentacije in izjav OPCW,

                              —

                              nacionalni organi izboljšajo svoje zmogljivosti za razumevanje in izvajanje temeljnih načel CWC in zagotovijo stroškovno učinkovito uporabo možnosti neposrednih usposabljanj,

                              —

                              države pogodbenice so bolje seznanjene s preiskavami domnevne uporabe in izrednimi inšpekcijskimi pregledi, ki so njihovo temeljno orodje za zagotavljanje pomoči in/ali pojasnjevanje morebitnih neskladnosti s CWC,

                              —

                              države pogodbenice imajo zagotovilo za pripravljenost tehničnega sekretariata, da izvede preiskave domnevne uporabe in izredne inšpekcijske preglede.

                  —

                  Rezultat 2

                              —

                              Države, ki niso pogodbenice CWC, so bolj vključene v dejavnosti OPCW ter bolje razumejo koristi pridružitve h CWC.

         Dejavnosti:

                  Dvostranski obiski za tehnično pomoč: z obiski za tehnično pomoč bo zagotovljena podpora državam pogodbenicam; zasnovani bodo za vsak primer posebej, izvedeni pa tako, da bodo omogočili usmerjeno pomoč za izpolnitev zahtev držav pogodbenic. Narava te pomoči bo vključevala prizadevanje za seznanitev in vzpostavitev stikov s pomočjo nacionalnih delavnic za ozaveščanje, specializiranih tečajev usposabljanja, pomoči pri oblikovanju nacionalne izvedbene zakonodaje in s tem povezanih ukrepov ter tem, povezanih s panogami iz člena VI CWC. Ti obiski, organizirani v skladu z njihovimi cilji, bodo usklajeni in bodo po potrebi vključevali enoto tehničnega sekretariata za podporo izvajanju, urad pravnega svetovalca, enoto za izjave in enoto za preverjanje industrije.

                  Usposabljanje carinskih uradnikov o tehničnih vidikih režima prenosov iz CWC: podpora carinskim uradnikom je bila zagotovljena s Skupnim ukrepom 2005/913/SZVP, Skupnim ukrepom 2007/185/SZVP in Sklepom 2009/569/SZVP. Na podlagi pridobljenih izkušenj se bodo poskušali navezati stiki s carinskimi uradniki na tečajih usposabljanja, da bi izboljšali zbiranje in prenos podatkov o uvozih in izvozih kemikalij s seznama nacionalnim organom. Izvedeni regionalni in podregionalni tečaji usposabljanja bodo ponudili praktične prikaze in vaje. Organiziran bo regionalni tečaj v latinsko-ameriški in karibski regiji ter podregionalni tečaj v azijski regiji. Izvedla jih bo enota tehničnega sekretariata za podporo izvajanju ob tehnični pomoči enote za izjave.

                  Nepovratna sredstva, dodeljena nacionalnim organom: nacionalni organi v državah v razvoju, ki so pogodbenice CWC, velikokrat ne morejo v celoti izvajati obveznosti iz CWC zaradi pomanjkanja osnovne opreme (računalniki, tiskalniki, programska oprema, kopirni stroji itd.). Ko jim bo zagotovljena osnovna pisarniška oprema, si bodo lahko bolj učinkovito in strokovno prizadevali za izvajanje CWC. Ta oprema bo tudi dodatna spodbuda nacionalnim organom za dejavnejša prizadevanja za izvajanje CWC, še zlasti, če bo njena dobava pogojena z uresničitvijo nekaterih določenih ciljev.
                  Ti cilji bodo določeni posamično v posvetovanju z zadevnimi državami pogodbenicami.

                  Orodje za e-učenje za nacionalne organe/zadevne interesne skupine: da bi zagotovili optimalne možnosti za neposredno usposabljanje, bodo državam pogodbenicam na voljo osnovni in generični elementi usposabljanj OPCW za nacionalne organe v elektronski obliki, hkrati s prevodi v vse uradne jezike OPCW (arabščina, kitajščina, angleščina, francoščina, španščina in ruščina). Zato bo s pomočjo komercialnega ponudnika pripravljenih pet modulov za e-učenje, ki bodo temeljili na obstoječih materialih tehničnega sekretariata. Kot orodja za e-učenje bodo uporabljene naslednje sedaj uporabljane predstavitve:

                              —

                              pregled CWC,

                              —

                              uvodna predstavitev OPWC,

                              —

                              CWC po posameznih členih,

                              —

                              CWC – programi 1, 2 in 3,

                              —

                              učinkovito delovanje nacionalnih organov.

                  Vzpostavljanje stikov z državami, ki niso pogodbenice CWC: predstavniki držav, ki niso pogodbenice CWC, ki lahko vplivajo na nacionalne aktivnosti za pristop/ratifikacijo, in tisti, ki so neposredno vključeni v vprašanja pomembnosti CWC, bodo prejeli finančno podporo za udeležbo pri različnih programih, ki jih organizira oddelek za mednarodno sodelovanje in pomoč. Ti programi bodo vključevali regionalne delavnice za nacionalne organe držav pogodbenic in regionalne delavnice za carinske organe. Uslužbenci oddelka tehničnega sekretariata za zunanje odnose bodo po potrebi tudi prejeli finančno podporo za udeležbo na teh srečanjih, da bi vzpostavili potrebne stike in sodelovanje z udeleženci, ki so prejeli podporo in ki prihajajo iz držav, ki niso pogodbenice CWC. Poleg tega in po potrebi so v tej shemi finančne podpore državam, ki niso pogodbenice CWC, predvideni tudi prirejeni obiski in ureditve, ki vključujejo te države.

                  Preiskave domnevne uporabe – vaje: tehnični sekretariat je od začetka veljavnosti CWC izvedel, velikokrat v sodelovanju z državami pogodbenicami, številne vaje, povezane s členoma IX in X CWC, ki vključujejo preiskave domnevne uporabe in izredne inšpekcijske preglede. Številne izkušnje, pridobljene pri vajah v zvezi z inšpekcijskimi pregledi, veljajo tudi za preiskave domnevne uporabe in obratno. Celovit pregled še ni bil izveden. V tem celovitem pregledu bodo analizirane pridobljene izkušnje in ocenjevalna poročila o vajah na obeh področjih (simulacijske vaje in na terenu), organizirana bo tudi delavnica, na kateri se bodo sestali strokovnjaki, ki so sodelovali v teh vajah, da bi izmenjali informacije o dobrih praksah in jih uporabili pri prihodnjih vajah, zlasti na področju preiskav domnevne uporabe.

         Projekt   II: Mednarodno sodelovanje

         Cilj:

                  —

                  pospešiti ekonomski in tehnološki razvoj z mednarodnim sodelovanjem na področju kemije za dejavnosti, katerih namen ni prepovedan v skladu s CWC,

                  —

                  spodbujati misije OPCW in cilje CWC z intenzivnejšim sodelovanjem držav pogodbenic pri pobudah za mednarodno sodelovanje na področju uporabe kemije v miroljubne namene.

         Namen:

                  —

                  Namen 1 – v državah pogodbenicah z gospodarstvom v razvoju ali tranziciji izboljšati zmogljivosti laboratorijev, financiranih iz javnih sredstev, za izvajanje CWC na področju uporabe kemije v miroljubne namene.

                  —

                  Namen 2 – pomagati državam pogodbenicam z gospodarstvom v razvoju ali tranziciji pri izboljšanju pristopov upravljanja varnosti kemijskih procesov v malih in srednje velikih kemijskih podjetjih.

         Rezultati:

                  —

                  Rezultat 1 – višja stopnja tehnične usposobljenosti v javno financiranih laboratorijih v državah pogodbenicah z gospodarstvom v razvoju ali tranziciji, da analizirajo kemikalije, povezane z nacionalnim izvajanjem CWC, in za uporabo kemije v miroljubne namene z uporabo sodobnih analitičnih metod, zlasti plinsko kromatografijo (GC) in plinskim kromatografijo–masno spektrometrijo (GC–MS).

                  —

                  Rezultat 2 – višja raven zmogljivosti in razumevanja osebja v malih in srednje velikih podjetjih, predstavnikov združenj industrije in nacionalnih organov/vladnih institucij držav pogodbenic z gospodarstvom v razvoju ali tranziciji glede praks na področju upravljanja varnosti.

         Dejavnosti:

                  Tečaj za razvoj analitičnih sposobnosti: na tem dvotedenskem tečaju bodo udeleženci deležni teoretičnega usposabljanja, pridobili pa bodo tudi praktične izkušnje s plinsko kromatografijo (GC) in plinsko kromatografijo–masno spektrometrijo (GC–MS). Vključeval bo tudi naslednje teme: strojna oprema, sistemi potrjevanja in optimizacije, reševanje problemov, priprava vzorcev iz okolja in analize GC in GC–MS teh vzorcev, ali vsebujejo kemikalije, povezane s CWC. Udeleženci bodo prejeli tudi intenzivno praktično usposabljanje za pripravo različnih vzorčnih matric za analizo GC z detektorji za selekcijo elementov in z GC–MS z vplivanjem na elektrone in s kemijsko ionizacijo. Seznanjeni bodo tudi z vrsto postopkov za izločevanje, čiščenje in derivatizacijo. Tečaj bo izveden s podporo priznane institucije VERIFIN, ki je bila izbrana na preglednem javnem razpisu in je sklenila 5-letno pogodbo z OPCW.

                  Vzpostavljanje stika z industrijskimi panogami – delavnica o CWC in varnosti kemijskih procesov: Delavnica bo trajala dva dni in pol. Vključevala bo, med drugim, tudi naslednje teme: vprašanja varnosti in zaščite v kemijski industriji, strategije za ravnanje s kemikalijami, upravljanje varnosti kemijskih procesov, najboljše prakse v industriji in uvod v program Responsible Care®.
                  Na uvodnem srečanju bo predstavljen tudi pregled CWC in mednarodnih programov za sodelovanje. Po potrebi bo organiziran regionalni seminar v latinsko-ameriški in karibski regiji, na katerem bo po potrebi zagotovljeno tolmačenje v španščino.

         Projekt III:   Obiski predstavnikov izvršnega sveta in opazovalcev v CWDF-jih

         Cilj:

      Zagotoviti napredek na področju odprave zalog kemičnega orožja in obratov za izdelovanje kemičnega orožja, za katere veljajo ukrepi preverjanja iz CWC.

         Namen:

                  —

                  Namen 1 – države pogodbenice lahko spremljajo napredek pri doseganju popolnega uničenja zalog kemičnega orožja ter lahko opredelijo in obravnavajo težave v zgodnji fazi.

                  —

                  Namen 2 – države pogodbenice so bolj prepričane v obstoj oprijemljivih in konkretnih ukrepov za popolno uničenje zalog kemičnega orožja.

         Rezultati:

                  —

                  Rezultat 1 – države pogodbenice bolje razumejo težave in tehnična vprašanja v zvezi z uničenjem kemičnega orožja.

                  —

                  Rezultat 2 – države pogodbenice so bolj prepričane v obstoj oprijemljivih in konkretnih ukrepov za popolno uničenje zalog kemičnega orožja.

         Dejavnost:

      Obiski CWDF: Do sedaj je bilo opravljenih pet obiskov – trije v Združenih državah Amerike v obratu v Annistonu (Alabama) (oktobra 2007); Pueblu (Colorado) in Umatilli (Oregon) (maja/junija 2009), Tooelu in Pueblu (februarja-marca 2011) ter dva obiska v Ruski federaciji v Ščučiju (Kurganska oblast) (septembra 2008) in Pohepu (Brjanska oblast) (septembra 2010). Ti obiski so se izkazali za koristne pri obravnavanju vprašanj in pomislekov o programu držav pogodbenic, ki imajo takšno orožje, za izpolnitev svojih obveznosti glede uničenja kemičnega orožja v okviru odobrenega podaljšanega roka. Če zadevne države pogodbenice ne bodo spoštovale zadnjega podaljšanega roka za uničenje, bodo na podlagi novega sklepa konference držav pogodbenic zelo verjetno morale v svojih delujočih obratih za uničenje kemičnega orožja in v obratih v gradnji še naprej gostiti tovrstne obiske, vse dokler uničenje ne bo dokončano.

         Projekt IV:   Znanost in tehnologija

         Cilj:

      Generalnemu direktorju OPCW omogočiti, da konferenci držav pogodbenic, izvršnemu svetu OPCW ali državam pogodbenicam zagotavlja nasvete in priporočila v zvezi s področji znanosti in tehnologije, ki zadevajo CWC.

         Nameni:

                  —

                  namen sej začasnih delovnih skupin v okviru znanstvenega svetovalnega odbora: generalnemu direktorju omogočiti, da daje posebne nasvete organom za oblikovanje politike OPCW in državam pogodbenicam v zvezi s področji znanosti in tehnologije, ki zadevajo CWC,

                  —

                  namen mednarodne znanstveno-tehnološke delavnice pod okriljem OPCW in Mednarodne zveze za čisto in uporabno kemijo: pomagati znanstvenemu svetovalnemu odboru pri pripravah na sestavljanje njegovega poročila za tretjo revizijsko konferenco.

         Rezultati:

                  —

                  Rezultat 1 – nasveti in priporočila v zvezi s področji znanosti in tehnologije, ki so pomembna za CWC; pripravlja jih znanstveni svetovalni odbor, prejemajo pa jih države pogodbenice.

                  —

                  Rezultat 2 – države pogodbenice so sveže in bolje informirane v zvezi s področji znanosti in tehnologije, ki zadevajo CWC.

                  —

                  Rezultat 3 – države pogodbenice prejmejo pomoč pri oceni možnega napredka v znanosti in tehnologiji na izvajanje CWC.

         Dejavnosti:

                  Znanstveni svetovalni odbor – seje delovnih skupin v okviru znanstvenega svetovalnega odbora: dve seji začasne delovne skupine za zbliževanje kemije in biologije ter dve seji začasne delovne skupine za izobraževanje in ozaveščanje bodo potekale v letih 2012–2013. Cilj začasne delovne skupine za zbliževanje kemije in biologije je nadaljnja preučitev stičnih točk med kemijo in biologijo ter njihovih možnih posledic za Konvencijo, kakor je priporočil znanstveni svetovalni odbor na svoji šestnajsti seji. Začasna delovna skupina bo ocenila te posledice in pripravila priporočila za znanstveni svetovalni odbor. Oceno in priporočila začasne delovne skupine bo znanstveni svetovalni odbor uporabil v svojem poročilu za tretjo revizijsko konferenco. Cilj sej začasne delovne skupine za izobraževanje in ozaveščanje, ki se še ustanovi, bo osredotočen na vprašanje, kako navezati stike z znanstveniki in kako razviti in izboljšati odnose med OPCW in znanstveniki.

                     Sofinanciranje mednarodne znanstveno-tehnološke delavnice pod okriljem OPCW in Mednarodne zveze za čisto in uporabno kemijo (IUPAC – International Union of Pure and Applied Chemistry): namen delavnice je pregledati gibanja in napredek v kemiji, kemijskem inženiringu, bioloških znanostih in sorodnih vejah, da bi lahko ocenili, kako vplivajo na izvajanje CWC. Poročilo, ki se pripravi v okviru delavnice, bo znanstvenemu svetovalnemu odboru v pomoč pri pripravi poročila, v katerega bo vključena tudi ocena učinka znanstveno-tehnološkega razvoja na izvajanje CWC.
                  To poročilo bo prispevek generalnega direktorja k tretji revizijski konferenci o CWC leta 2013. Delavnica o mednarodni znanosti in tehnologiji OPCW- IUPAC bo dragocen prispevek k pripravi poročila znanstvenega svetovalnega odbora za tretjo revizijsko konferenco.

         Projekt V:   Pripravljenost držav pogodbenic za preprečevanje napadov s kemikalijami in odzivanje nanje

         Cilj:

      Prispevati k razvoju zmogljivosti držav pogodbenic za preprečevanje terorističnih napadov s kemičnim orožjem in pripravljenost nanje ter izboljšati njihovo odzivanje na prošnje za pomoč v primeru uporabe ali nevarnosti uporabe kemikalij.

         Namen:

                  —

                  Namen regionalnih delavnic:

                              —

                              Namen 1 – poglobiti zavest držav pogodbenic o pomenu pravočasne oddaje popolnih izjav o nacionalnih programih, povezanih z zaščito.

                              —

                              Namen 2 – povečati prispevek držav pogodbenic k pripravljenosti OPCW za odzivanje na prošnje za pomoč.

                              —

                              Namen 3 – spodbuditi države pogodbenice v regijah in podregijah k pospeševanju oblikovanja regionalnih mrež, da se izboljša usklajenost njihovega odzivanja v primeru izrednih razmer, povezanih s kemičnim orožjem.

                  —

                  Namen simulacijskih vaj (TTE – Table Top Exercises) in modula za vaje

                              —

                              Namen 1 – izvajati in oceniti nacionalne ukrepe za preprečevanje terorističnih napadov s kemičnim orožjem ter pripravljenost in odzivanje nanje ter poglobiti zavedanje o potrebi po nadaljnjih ukrepih za še boljšo pripravljenost.

                              —

                              Namen 2 – izvajati in oceniti usklajenost mednarodne skupnosti pri preprečevanju terorističnih napadov s kemičnim orožjem ter odzivom nanje; ugotoviti, kje so vrzeli pri podpori, ki jo OPWC in druge mednarodne organizacije zagotavljajo državam pogodbenicam v zvezi z njihovo pripravljenostjo na teroristične napade s kemičnim orožjem.

                  —

                  Namen OPCW kot platforme za izboljšanje varnosti v kemijskih tovarnah:

                              —

                              Namen 1 – pomoč vladam in združenjem kemijske industrije upravičenih držav pogodbenic pri ozaveščanju o kemijski varnosti in izboljšavah te varnosti s prevzemanjem najboljših praks.

                              —

                              Namen 2 – izboljšanje kemijske varnosti v upravičenih državah pogodbenicah, ki sodelujejo v procesu, in sicer s spodbujanjem sodelovanja med vsemi zainteresiranimi stranmi, vključno z nacionalnimi organi, kemijsko industrijo, združenji kemijske industrije, znanstveniki in NVO.

                              —

                              Namen 3 – redno obveščanje držav pogodbenic o novem razvoju na področju kemijske varnosti in najboljših praks v zvezi s kemijsko varnostjo.

         Rezultati:

                  —

                  Rezultati regionalnih delavnic:

                              —

                              Rezultat 1 – države pogodbenice se zavedajo pomena pravočasne oddaje popolnih izjav o nacionalnih programih, povezanih z zaščito.

                              —

                              Rezultat 2 – države pogodbenice laže ponudijo pomoč OPCW v odziv na prošnjo za pomoč.

                              —

                              Rezultat 3 – globlja ozaveščenost držav pogodbenic z gospodarstvi v razvoju ali tranziciji o potrebi po spodbujanju sodelovanja na področju izrednih razmer v zvezi s kemičnim orožjem v primeru napada.

                  —

                  Rezultati simulacijskih vaj in modulov za vaje:

                              —

                              Rezultat 1 – razvoj modula za pripravo in potek simulacijskih vaj, ki bo prožen in ga bo možno prilagajati različnim razmeram v različnih državah pogodbenicah.

                              —

                              Rezultat 2 – izboljšanje pripravljenosti za preprečevanje terorističnih napadov s kemičnim orožjem (po izbiri države pogodbenice, ki gosti simulacijsko vajo) in odzivanje nanje.

                              —

                              Rezultat 3 – izboljšanje pripravljenosti za preprečevanje terorističnih napadov s kemičnim orožjem (po izbiri drugih države pogodbenice, ki sodelujejo v simulacijski vaji) in odzivanje nanje.

                              —

                              Rezultat 4 – poglabljanje razumevanja področij, na katerih je z boljšim usklajevanjem mogoče zmanjšati vrzeli in na katerih je mogoče uvesti nove dejavnosti, med sodelujočimi organizacijami.

                  —

                  Rezultati OPCW kot platforme za izboljšanje varnosti v kemijskih tovarnah:

                              —

                              Rezultat 1 – globlja ozaveščenost upravičenih držav pogodbenic o zahtevah in najboljših praksah na področju kemijske varnosti.

                              —

                              Rezultat 2 – razširjenost najboljših praks na področju kemijske varnosti med upravičenimi državami pogodbenicami, njihovimi panožnimi združenji in drugimi zainteresiranimi stranmi.

                              —

                              Rezultat 3 – dokument za razpravo za možno nadaljnje ukrepanje, pri katerem bodo sodelovali nacionalni organi, znanstveniki, upravniki laboratorijev in kemijska industrija, v zvezi z najboljšimi praksami na področju kemijske varnosti s pomočjo gradiva za usposabljanje.

                              —

                              Rezultat 4 – publikacije o kemijski varnosti za nacionalne organe in kemijsko industrijo/vodje laboratorijev ter o najboljših praksah na področju kemične varnosti in kemijske zaščite.

         Dejavnosti:

                  Regionalna delavnica – člen XCWC in vprašanja regionalnega sodelovanja na področju pomoči in odzivanja na izredne razmere: namen regionalnih delavnic je spodbujanje razprave in analize različnih vprašanj, povezanih s pomočjo in zaščito, s posebnim poudarkom na področjih, kot so pravice in dolžnosti držav pogodbenic v skladu z členom X Konvencije, predložitev izjav v zvezi s programi zaščite, pomen ponujanja pomoči s strani držav pogodbenic, analiza pomanjkljivosti in problematičnih vidikov člena X CWC ter pregled dejavnosti pomoči in zaščite v regiji. Države pogodbenice bodo pripravile predstavitve z namenom izmenjave izkušenj in dognanj. Oddelek za pomoč in zaščito bo organiziral dve krajši delavnici, in sicer v azijski regiji ter v latinsko-ameriški in karibski regiji.

                  Simulacijske vaje in modul za vaje: Ta dejavnost je usmerjena v razvijanje zmogljivosti držav pogodbenic za preprečevanje terorističnih napadov s kemičnim orožjem ter pripravljenost in odzivanje nanje. Osnovni scenarij vaje bo napad na kemijsko tovarno/kemijski obrat/prevoz kemikalij in bo vključeval sprostitev strupenih kemikalij v okolje. Posebnosti scenarija, ki se uporabi med simulacijsko vajo, bodo prilagojene okoliščinam in potrebam v državi pogodbenici, ki gosti simulacijsko vajo. To bo vključevalo seznam nacionalnih pristojnosti in pregled veljavnih postopkov ter pojasnilo izbranih lokacij/obratov na nacionalni ravni pred izvedbo simulacijske vaje z regionalno in mednarodno udeležbo. Vaja bo preučila odločanje različnih organov vlade, izmenjavo informacij in zagotavljanje pomoči med zadevnimi nacionalnimi in mednarodnimi organizacijami. Dve simulacijski vaji bosta izvedeni v dveh različnih regijah. Prav tako se bo za nacionalne, regionalne in mednarodne subjekte oblikoval podroben modul za pripravo in potek simulacijske vaje na temo napadov s strupenimi kemikalijami. To dejavnost bo organiziral in usklajeval urad za posebne projekte.

                  OPCW kot platforma za izboljšanje varnosti v kemijskih tovarnah: v prvi fazi te dejavnosti bo opravljena analiza možnih vlog in funkcij OPCW ter sinergij z zainteresiranimi stranmi na področju kemijske varnosti. Potekal bo tudi dogodek, namenjen razpravi in razširjanju najboljših praks na področju kemijske zaščite in varnosti.
                  Namen dogodka je spodbuditi razpravo in analizo praktičnih vprašanj in izkušenj, povezanih z izboljšanjem varnosti v kemijskih obratih. Upravičenim državam bo dan tudi vpogled v izkušnje drugih mednarodnih partnerjev pri spodbujanju kemijske varnosti; splošneje rečeno je pri tem mišljena pomoč državam pri izboljševanju zmogljivosti za preprečevanje nevarnosti, povezanih z orožjem za množično uničevanje in pripadajočim materialom, ter pripravljenostjo nanjo. V okviru tega dogodka bo govor tudi o tem, katere so priložnosti in zahteve v zvezi z nadaljnjim ukrepanjem za nadaljnje izboljševanje kemijske varnosti in razvoj OPCW kot tozadevne platforme za izmenjave.
                  Rezultat projekta bo vrsta praktičnih predlogov o tem, kako bi lahko OPCW še nadalje razvili kot platformo za sodelovanje in usklajevanje na področju kemijske varnosti. To dejavnost bo organiziral in usklajeval urad za posebne projekte.

         Projekt VI:   Program za Afriko

         Cilj:

      Izboljšati zmogljivosti afriških držav pogodbenic za izpolnjevanje njihovih obveznosti iz CWC.

         Namen:

                  Namen 1 – afriške države pogodbenice dosežejo napredek pri:

                              —

                              izpolnjevanju nacionalnih zahtev glede izvajanja iz člena VII CWC,

                              —

                              spoštovanju svojih izjav in zahtev iz inšpekcijskih izjav iz člena VI CWC.

                  Namen 2

                              —

                              izboljšanje zmogljivosti javno financiranih laboratorijev v afriških državah pogodbenicah z gospodarstvi v razvoju ali tranziciji za izvajanje CWC na področju miroljubne uporabe kemije,

                              —

                              izboljšanje pristopov k upravljanju kemijske varnosti v malih in srednjih kemijskih podjetjih v afriških državah pogodbenicah z gospodarstvi v razvoju ali tranziciji.

                  Namen 3

                              —

                              izboljšati ozaveščenost afriških držav pogodbenic o pomenu pravočasne oddaje popolnih izjav o nacionalnih programih, povezanih z zaščito,

                              —

                              okrepitev prispevka afriških držav pogodbenic k pripravljenosti OPCW za odziv na prošnje za pomoč,

                              —

                              spodbuditev afriških držav pogodbenic k hitrejšemu oblikovanju regionalnih mrež v afriških regijah in podregijah za bolj usklajeno odzivanje na izredne razmere, povezane s kemičnim orožjem,

                              —

                              spodbuditev afriških držav pogodbenic k usklajevanju in sodelovanju med podregijami pri odzivanju na izredne razmere, povezane s kemičnim orožjem.

         Rezultati:

                  —

                  Rezultat 1
                  Nacionalni organi v afriških državah pogodbenicah izboljšajo svoje zmogljivosti za oblikovanje izvedbene zakonodaje in lahko predložijo zakonodajo v sprejetje.

                              —

                              Carinski uradniki okrepijo zmogljivost za opredelitev kemikalij, pomembnih za CWC, in nacionalnim organom predložijo natančne prenose podatkov o kemikalijah s seznama.

                  —

                  Rezultat 2

                              —

                              Javno financirani laboratoriji v afriških državah pogodbenicah z gospodarstvi v razvoju ali tranziciji so bolje strokovno usposobljeni za analizo kemikalij, povezanih z nacionalnim izvajanjem CWC, in za uporabo kemije v miroljubne namene z uporabo sodobnih analitičnih metod, zlasti GC in GC/MS.

                              —

                              Osebje malih in srednjih podjetij, predstavniki panožnih združenj in nacionalnih organov/vladnih institucij afriških držav pogodbenic z gospodarstvi v razvoju ali tranziciji so bolje usposobljeni glede praks na področju varnostnega upravljanja in jih bolje poznajo.

                  —

                  Rezultat 3

                              —

                              Afriške države pogodbenice se zavedajo pomena pravočasne oddaje popolnih izjav o nacionalnih programih, povezanih z zaščito.

                              —

                              Afriške države pogodbenice so bolje pripravljene na ponudbo pomoči OPCW v odziv na prošnjo za pomoč.

                              —

                              Afriške države pogodbenice z gospodarstvi v razvoju ali tranziciji se v večji meri zavedajo potrebe po spodbujanju sodelovanja glede izrednih razmer, povezanih s kemičnim orožjem, v primeru napada.

                              —

                              Skupina inštruktorjev iz afriških držav pogodbenic, ki načrt za odzivanje na izredne razmere, povezane s kemičnim orožjem, lahko podpre tako, da uri organe, ki prvi nudijo pomoč.

         Dejavnosti:

                  Dvostranski obiski za tehnično pomoč: podpora afriškim državam pogodbenicam se bo zagotavljala z obiski za tehnično pomoč, ki bodo zasnovani za vsak primer posebej, izvajani pa tako, da bodo omogočili usmerjeno pomoč, s katero bodo zadovoljene potrebe, izhajajoče iz prošenj afriških držav pogodbenic.
                  Ta pomoč bo takšna, da bo zajemala tudi prizadevanja za ozaveščanje in seznanjanje, in sicer prek nacionalnih delavnic za ozaveščanje, specializiranih tečajev usposabljanja, pomoči pri oblikovanju nacionalne izvedbene zakonodaje in sorodnih ukrepov ter teme v zvezi z industrijo iz člena VI CWC. Ti obiski, ki bodo organizirani v skladu z njihovimi cilji, bodo usklajeni in bodo po potrebi vključevali enoto tehničnega sekretariata za podporo izvajanju, urad pravnega svetovalca, enoto za izjave in enoto za preverjanje industrije.

                  Usposabljanje carinskih uradnikov o tehničnih vidikih režima prenosov iz CWC: podpora carinskim uradnikom je bila zagotovljena s Skupnim ukrepom 2005/913/SZVP, Skupnim ukrepom 2007/185/SZVP in Sklepom 2009/569/SZVP. Na podlagi pridobljenih izkušenj se bodo poskušali navezati stiki s carinskimi uradniki na tečajih usposabljanja, da bi izboljšali zbiranje in prenos podatkov o uvozih in izvozih kemikalij s seznama nacionalnim organom. Podregionalni tečaji usposabljanja, izvedeni v afriških državah pogodbenicah bodo ponudili praktične prikaze in vaje. Te tečaje bo izvajala enota za podporo izvajanju s tehničnim strokovnim znanjem enote za izjave.

                  Ozaveščanje industrije – delavnica o CWC in varnosti kemijskih procesov: delavnica bo trajala dva dni in pol. Med drugim bo vključevala tudi naslednje teme: vprašanja varnosti in zaščite v kemijski industriji, strategije za ravnanje s kemikalijami, upravljanje varnosti kemijskih procesov, najboljše prakse v industriji in uvod v program Responsible Care®. Na uvodnem srečanju bo predstavljen tudi pregled CWC in mednarodnih programov za sodelovanje. Zagotovljeno bo prevajanje v francoščino.

                  Tečaj razvoja analitičnih sposobnosti: Tečaj traja dva tedna; udeleženci iz afriških držav pogodbenic se teoretično usposabljajo in pridobijo tudi praktične izkušnje s GC in GC–MS. Med drugim so zajete naslednje teme: strojna oprema; sistemi potrjevanja in optimizacije; reševanje problemov; priprava vzorcev iz okolja; in analize GC/GC–MS teh vzorcev, ali vsebujejo kemikalije, povezane s CWC. Udeleženci se bodo tudi intenzivno praktično usposabljali za pripravo različnih vzorčnih matric za analizo GC z detektorji za selekcijo elementov in z GC–MS z vplivanjem na elektrone in s kemijsko ionizacijo.
                  Seznanjeni bodo tudi z vrsto postopkov za izločevanje, čiščenje in derivatizacijo.
                  Tečaj bo izveden s podporo VERIFIN, priznane institucije, ki je bila izbrana na preglednem javnem razpisu in je sklenila 5-letno pogodbo z OPCW. Tečaj bo potekal v angleščini.

                  Regionalna delavnica – člen X CWC in vprašanja regionalnega sodelovanja na področju pomoči in odzivanja na izredne razmere: namen regionalne delavnice za afriške države pogodbenice je spodbuditi obravnavo in analizo različnih vprašanj, povezanih s pomočjo in zaščito, s posebnim poudarkom na področjih, kot so pravice in dolžnosti držav pogodbenic v skladu sčlenom X CWC, predložitev izjav v zvezi s programi zaščite, pomen ponujanja pomoči s strani držav pogodbenic, analiza pomanjkljivosti in problematičnih vidikov člena X CWC ter pregled dejavnosti pomoči in zaščite v regiji. Države pogodbenice bodo pripravile predstavitve z namenom izmenjave izkušenj in dognanj. Dejavnost bo organizirala enota za pomoč in zaščito.

                  Regionalni projekt za izgradnjo dolgoročnih zmogljivosti na področju pomoči in zaščite: glavni cilj te dejavnosti bo oblikovati nacionalni/regionalni sistem odzivanja na izredne razmere, povezane s kemičnim orožjem, urjenje inštruktorjev organov, ki prvi nudijo pomoč, in specialistov, ki delajo na tem področju, in pomoč le-tem pri ustanavljanju nacionalnih/regionalnih ekip za odzivanje.
                  Ekipa za odzivanje bo del regionalne mreže, ki se lahko odzove na scenarij z izrednimi razmerami. V južnoafriški ali srednjeafriški subregiji bo za afriške države pogodbenice izveden en dlje trajajoči projekt razvoja zmogljivosti (za centralno Afriko v francoščini; za južno Afriko v angleščini).


title: 2013/588/EU: Sklep Evropskega parlamenta z dne 17. aprila 2013 o razrešnici glede izvrševanja proračuna Evropske agencije za pomorsko varnost za proračunsko leto 2011

text:
               16.11.2013

               SL

               Uradni list Evropske unije

               L 308/267

      SKLEP EVROPSKEGA PARLAMENTA

   z dne 17. aprila 2013
   o razrešnici glede izvrševanja proračuna Evropske agencije za pomorsko varnost za proračunsko leto 2011
   (2013/588/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske agencije za pomorsko varnost za proračunsko leto 2011,

               —

               ob upoštevanju poročila Računskega sodišča o letnih računovodskih izkazih Evropske agencije za pomorsko varnost za proračunsko leto 2011, skupaj z odgovori agencije (1),

               —

               ob upoštevanju priporočila Sveta z dne 12. februarja 2013 (05753/2013 – C7-0041/2013),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

               —

               ob upoštevanju Uredbe Evropskega parlamenta in Sveta (ES) št. 1406/2002 z dne 27. junija 2002 o ustanovitvi Evropske agencije za pomorsko varnost (4), zlasti člena 19 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor ter mnenja Odbora za promet in turizem (A7-0078/2013),

               1.

               podeli razrešnico izvršnemu direktorju Evropske agencije za pomorsko varnost glede izvrševanja proračuna agencije za proračunsko leto 2011;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske agencije za pomorsko varnost, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 388, 15.12.2012, str. 129.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 208, 5.8.2002, str. 1.

      (5)  UL L 357, 31.12.2002, str. 72.

         RESOLUCIJA EVROPSKEGA PARLAMENTA

      z dne 17. aprila 2013
      s pripombami, ki so del sklepa o razrešnici glede izvrševanja proračuna Evropske agencije za pomorsko varnost za proračunsko leto 2011
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropske agencije za pomorsko varnost za proračunsko leto 2011,

                  —

                  ob upoštevanju poročila Računskega sodišča o letnih računovodskih izkazih Evropske agencije za pomorsko varnost za proračunsko leto 2011, skupaj z odgovori agencije (1),

                  —

                  ob upoštevanju priporočila Sveta z dne 12. februarja 2013 (05753/2013 – C7-0041/2013),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

                  —

                  ob upoštevanju Uredbe Evropskega parlamenta in Sveta (ES) št. 1406/2002 z dne 27. junija 2002 o ustanovitvi Evropske agencije za pomorsko varnost (4), zlasti člena 19 Uredbe,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor ter mnenja Odbora za promet in turizem (A7-0078/2013),

                  A.

                  ker je Računsko sodišče navedlo, da je prejelo razumno zagotovilo o zanesljivosti letnih računovodskih izkazov Evropske agencije za pomorsko varnost (v nadaljevanju: agencija) za proračunsko leto 2011 ter o zakonitosti in pravilnosti z njimi povezanih transakcij,

         Upravljanje proračuna in finančno poslovodenje

                  1.

                  ugotavlja, da je proračun agencije v letu 2011 znašal 56,4 milijona EUR, v letu prej pa 54,4 milijona EUR;

                  2.

                  je zaskrbljen zaradi ugotovitve Računskega sodišča, da proračunske obveznosti v višini 0,9 milijona EUR niso bile povezane z obstoječimi pravnimi obveznostmi, zato bi morala agencija že v začetku leta 2012 razveljaviti ta znesek in ga vrniti Komisiji; ugotavlja pa, da je agencija prepozno začela izvajati postopek, tako da bodo zaradi omejitev informacijskega sistema sredstva eno leto blokirana, razveljavljena in plačana pa bodo šele konec leta 2012;

                  3.

                  priznava, da je agencija sprejela ukrepe, s katerimi želi zagotoviti, da bodo neporavnana sredstva iz obveznosti, ki niso povezane z obstoječimi pravnimi obveznostmi, razveljavljena pred koncem leta, in da je računovodjem naročila, naj postopek razveljavitve sprožijo takoj, ko bo povsem gotovo, ali bo ukrep v celoti izveden ali ne; poziva agencijo, naj organu za podelitev razrešnice sporoči, ali so ukrepi zadoščali, da se podobne razmere ne bi ponovile;

                  4.

                  obžaluje, da je Računsko sodišče ugotovilo, da je treba izboljšati upravljanje sredstev agencije; odkrilo je predvsem nepojasnjene razlike med zabeleženo letno in kumulativno amortizacijo ter ugotovilo, da računovodski postopki in podatki o stroških za interno ustvarjena neopredmetena sredstva niso bili zanesljivi; ugotavlja, da ni dokazov o popisu inventarja upravne opreme v predpisanem obdobju;

                  5.

                  na podlagi podatkov agencije ugotavlja, da je obravnavala vsa vprašanja v zvezi z upravljanjem sredstev, pri čemer je v letu 2012 oblikovala in začela izvajati podrobna pravila in postopke na področju upravljanja sredstev, preverila točnost popisa in, kot je bilo predvideno, v drugi polovici leta 2012 opravila popoln popis materialnih sredstev; ugotavlja, da je agencija končno v celoti posodobila register osnovnih sredstev, ki podpira računovodstvo na podlagi nastanka poslovnega dogodka za sredstva, torej orodje, s katerim vodi evidenco o vseh svojih sredstvih;

                  6.

                  je zaskrbljen zaradi ugotovitve Računskega sodišča, da je agencija decembra 2011 pri prodaji dveh kompletov sistema za čiščenje morske gladine, namenjenih službam za ukrepanje na morju po izlitju nafte, poskusila za to opremo iztržiti vsaj neto knjigovodsko vrednost v višini 319 050 EUR; ugotavlja, da je agencija napačno določila najnižjo ceno pod neto knjigovodsko vrednostjo ter opremo prodala z izgubo v višini 93 950 EUR; meni, da bi bilo morda treba preveriti amortizacijske stopnje, saj iztržena cena izhaja iz postopka javnega naročila;

                  7.

                  na podlagi podatkov agencije ugotavlja, da je ta določila vrsto smernic in postopkov za vodenje podatkov o opremi za sanacijske ukrepe v primeru onesnaženja morja, in potrjuje, da so se dosledno zbirali v priročniku, ki vsebuje tudi poglavje o postopku javne prodaje in natančen opis določitve ustrezne amortizirane knjigovodske vrednosti;

         Zaposlovanje

                  8.

                  na podlagi poročila Računskega sodišča ugotavlja, da bi bilo mogoče izboljšati preglednost postopkov zaposlovanja, saj agencija pred pregledom prijav ni opredelila spodnjega praga, ki so ga morali doseči kandidati, da so prejeli povabilo na razgovor, vprašanj za pisne preizkuse znanja in razgovore ter ustreznih ponderjev za ocenjevanje kandidatov; priznava, da je agencija ustrezno posodobila svoje postopke zaposlovanja;

         Navzkrižja interesov

                  9.

                  poziva agencijo, naj podrobno spremlja in prepove morebitna navzkrižja interesov, kadar najame strokovnjake in osebje iz sektorja, ki ga nadzira;

         Notranja revizija

                  10.

                  ugotavlja, da je služba Komisije za notranjo revizijo leta 2011 opravila revizijo inšpekcijskih pregledov agencije in da je agencija po tej reviziji pripravila podroben akcijski načrt, ki je po mnenju službe za notranjo revizijo ustrezno obravnaval izjemno pomembna tveganja; ugotavlja, da je služba za notranjo revizijo ponovno preverila stanje izvajanja še odprtih priporočil z oznako „izjemno pomembno“, podanih v prejšnjih revizijah, in ugotovila, da je agencija začela izvajati vsa priporočila; ugotavlja, da je agencija do konca leta 2011 po lastnem mnenju uspešno izpolnila 26 od 30 priporočil, ki sta jih podala služba za notranjo revizijo in notranji revizor agencije (oddelek za notranjo revizijo);

                  11.

                  sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 17. aprila 2013 (6) o uspešnosti, finančnem poslovodenju in nadzoru agencij.

         (1)  UL C 388, 15.12.2012, str. 129.

         (2)  UL L 248, 16.9.2002, str. 1.

         (3)  UL L 298, 26.10.2012, str. 1.

         (4)  UL L 208, 5.8.2002, str. 1.

         (5)  UL L 357, 31.12.2002, str. 72.

         (6)  Sprejeta besedila, P7_TA(2013)0134 (glej stran 374 tega Uradnega lista).


title: Sklep Sveta (EU) 2016/273 z dne 12. februarja 2016 o sklenitvi Sporazuma med Evropsko unijo in Demokratično Republiko Vzhodni Timor o odpravi vizumske obveznosti za kratkoročno bivanje, v imenu Evropske unije

text:
               27.2.2016

               SL

               Uradni list Evropske unije

               L 52/13

         SKLEP SVETA (EU) 2016/273
   z dne 12. februarja 2016
   o sklenitvi Sporazuma med Evropsko unijo in Demokratično Republiko Vzhodni Timor o odpravi vizumske obveznosti za kratkoročno bivanje, v imenu Evropske unije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti točke (a) člena 77(2) v povezavi s podtočko (v) točke (a) drugega pododstavka člena 218(6) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               Komisija je v imenu Evropske unije s pogajanji dosegla sporazum z Demokratično Republiko Vzhodni Timor o odpravi vizumske obveznosti za kratkoročno bivanje (v nadaljnjem besedilu: Sporazum).

               (2)

               Sporazum je bil podpisan v skladu s Sklepom Sveta (EU) 2015/1030 (2) in se začasno uporablja od 28. maja 2015.

               (3)

               S Sporazumom se ustanovi Skupni odbor strokovnjakov za upravljanje Sporazuma. Unijo v navedenem skupnem odboru zastopa Komisija, ki bi ji morali pomagati predstavniki držav članic.

               (4)

               Ta sklep predstavlja razvoj določb schengenskega pravnega reda, pri katerem Združeno kraljestvo ne sodeluje v skladu s Sklepom Sveta 2000/365/ES (3). Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

               (5)

               Ta sklep predstavlja razvoj določb schengenskega pravnega reda, pri katerem Irska ne sodeluje v skladu s Sklepom Sveta 2002/192/ES (4). Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (6)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in Demokratično Republiko Vzhodni Timor o odpravi vizumske obveznosti za kratkoročno bivanje se odobri v imenu Unije.
   Člen 2
   Predsednik Sveta v imenu Unije pošlje uradno obvestilo iz člena 8(1) Sporazuma (5).
   Člen 3
   Komisija, ki ji pomagajo predstavniki držav članic, zastopa Unijo v Skupnem odboru strokovnjakov, ustanovljenem v skladu s členom 6 Sporazuma.
   Člen 4
   Ta sklep začne veljati na dan sprejetja.

      V Bruslju, 12. februarja 2016

            Za Svet

            Predsednik

         J.R.V.A. DIJSSELBLOEM

      (1)  Odobritev z dne 15. decembra 2015 (še ni objavljeno v Uradnem listu).

      (2)  Sklep Sveta (EU) 2015/1030 z dne 7. maja 2015 o podpisu Sporazuma med Evropsko unijo in Demokratično Republiko Vzhodni Timor o odpravi vizumske obveznosti za kratkoročno bivanje, v imenu Evropske unije in o njegovi začasni uporabi (UL L 173, 3.7.2015, str. 1).

      (3)  Sklep Sveta 2000/365/ES z dne 29. maja 2000 o prošnji Združenega kraljestva Velika Britanija in Severna Irska za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

      (4)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

      (5)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: 2011/182/EU: Sklep Sveta z dne 9. marca 2011 o podaljšanju Sporazuma o znanstvenem in tehnološkem sodelovanju med Evropsko skupnostjo in Ukrajino

text:
               25.3.2011

               SL

               Uradni list Evropske unije

               L 79/3

         SKLEP SVETA
   z dne 9. marca 2011
   o podaljšanju Sporazuma o znanstvenem in tehnološkem sodelovanju med Evropsko skupnostjo in Ukrajino
   (2011/182/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 186 Pogodbe v povezavi s točko (v) člena 218(6)(a) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Svet je s Sklepom 2003/96/ES z dne 6. februarja 2003 (1) odobril sklenitev Sporazuma o znanstvenem in tehnološkem sodelovanju med Evropsko skupnostjo in Ukrajino.

               (2)

               V členu 12(b) Sporazuma je določeno, da se sporazum sklene za začetno obdobje, ki se izteče 31. decembra 2002, pogodbenici pa ga lahko sporazumno podaljšujeta za nadaljnja obdobja petih let.

               (3)

               Svet je s Sklepom z dne 22. septembra 2003 (2), ki je začel veljati 8. novembra 2004, odobril podaljšanje Sporazuma za nadaljnje obdobje petih let.

               (4)

               Pogodbenici sta na tretjem zasedanju pododbora EU-Ukrajina št. 7, ki je potekalo v Kijevu 26. in 27. novembra 2008, potrdili svoj interes za podaljšanje veljavnosti navedenega sporazuma za nadaljnjih pet let.

               (5)

               Vsebina podaljšanega Sporazuma je enaka vsebini Sporazuma, ki je prenehal veljati 7. novembra 2009.

               (6)

               Zaradi začetka veljavnosti Lizbonske pogodbe dne 1. decembra 2009 je Evropska unija nadomestila in nasledila Evropsko skupnost.

               (7)

               Zato bi bilo treba odobriti podaljšanje veljavnosti Sporazuma v imenu Unije –

         SPREJEL NASLEDNJI SKLEP:
   Člen 1
   Podaljšanje veljavnosti Sporazuma o znanstvenem in tehnološkem sodelovanju med Evropsko skupnostjo in Ukrajino za nadaljnje obdobje petih let se odobri v imenu Unije.
   Člen 2
   Predsednik Sveta poda v imenu Unije in v skladu s členom 12 Sporazuma uradno obvestilo vladi Ukrajine, da je Unija zaključila svoje postopke potrebne za začetek veljavnosti podaljšanega Sporazuma (3), kakor tudi naslednje uradno obvestilo Ukrajini:

      „Zaradi začetka veljavnosti Lizbonske pogodbe 1. decembra 2009 je Evropska unija nadomestila in nasledila Evropsko skupnost in od tega dneva naprej izvršuje vse pravice in prevzema vse obveznosti Evropske skupnosti. Zato se v besedilu Sporazuma vsa sklicevanja na ,Evropsko skupnost‘ razumejo kot sklicevanja na ,Evropsko unijo‘.“.

   Člen 3
   Ta sklep začne veljati z dnem sprejetja.

      V Bruslju, 9. marca 2011

            Za Svet

            Predsednik

         CSÉFALVAY Z.

      (1)  UL L 36, 12.2.2003, str. 31.

      (2)  UL L 267, 17.10.2003, str. 24.

      (3)  Generalni sekretariat Sveta bo objavil datum začetka veljavnosti Sporazuma v Uradnem listu Evropske unije.


title: 2014/664/EU: Sklep Sveta z dne 15. septembra 2014 o stališču, ki se zavzame v imenu Evropske unije v svetu članic Mednarodnega sveta za oljke v zvezi s podaljšanjem Mednarodnega sporazuma o oljčnem olju in namiznih oljkah iz leta 2005

text:
               17.9.2014

               SL

               Uradni list Evropske unije

               L 275/6

         SKLEP SVETA
   z dne 15. septembra 2014
   o stališču, ki se zavzame v imenu Evropske unije v svetu članic Mednarodnega sveta za oljke v zvezi s podaljšanjem Mednarodnega sporazuma o oljčnem olju in namiznih oljkah iz leta 2005

      (2014/664/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Mednarodni sporazum o oljčnem olju in namiznih oljkah iz leta 2005 (1) (v nadaljnjem besedilu: Sporazum) preneha veljati 31. decembra 2014, razen če svet članic Mednarodnega sveta za oljke v skladu z določbami člena 47(1) in (2) Sporazuma ne odloči, da ga podaljša.

               (2)

               Svet je 19. novembra 2013 Komisijo pooblastil, da v imenu Unije začne s pogajanji za sklenitev novega mednarodnega sporazuma o oljčnem olju in namiznih oljkah.

               (3)

               Razprave v Mednarodnem svetu za oljke o novem sporazumu so v teku. Trenutno je jasno, da sporazum ne bo mogel biti sklenjen do 31. decembra 2014. Zato je v interesu Unije, da zagotovi podaljšanje sedanjega sporazuma.

               (4)

               Podaljšanje sedanjega sporazuma je ločeno od pogajanj za sklenitev novega sporazuma. Unija bi zato morala zahtevati enoletno podaljšanje obstoječega sporazuma in da glasovati za tako podaljšanje, če bi to bilo predlagano svetu članic –

         SPREJEL NASLEDNJI SKLEP:
   Člen 1
   Stališče, ki se zavzame v imenu Unije v svetu članic Mednarodnega sveta za oljke je zahtevati enoletno podaljšanje obstoječega Sporazuma o oljčnem olju in namiznih oljkah in glasovati za enoletno podaljšanje Mednarodnega sporazuma o oljčnem olju in namiznih oljkah iz leta 2005, če bi to bilo predlagano svetu članic.
   Člen 2
   Ta sklep začne veljati na dan sprejetja.

      V Bruslju, 15. septembra 2014

            Za Svet

            Predsednik

         S. GOZI

      (1)  UL L 302, 19.11.2005, str. 47.


title: Sklep Sveta (SZVP) 2015/1521 z dne 14. septembra 2015 o razveljavitvi Sklepa 2013/320/SZVP o podpori dejavnostim fizične zaščite in upravljanja zalog za zmanjšanje nevarnosti nedovoljene trgovine z osebnim in lahkim orožjem ter pripadajočim strelivom v Libiji in njeni regiji

text:
               15.9.2015

               SL

               Uradni list Evropske unije

               L 239/142

         SKLEP SVETA (SZVP) 2015/1521
   z dne 14. septembra 2015
   o razveljavitvi Sklepa 2013/320/SZVP o podpori dejavnostim fizične zaščite in upravljanja zalog za zmanjšanje nevarnosti nedovoljene trgovine z osebnim in lahkim orožjem ter pripadajočim strelivom v Libiji in njeni regiji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 26(2) in člena 31(1) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               V Sklepu Sveta 2013/320/SZVP (1) je določeno, da se Unija še naprej zavzema za mir in varnost v Libiji ter njeni širši regiji s podporo ukrepom za zagotavljanje stabilne fizične zaščite in upravljanja libijskih zalog orožja v lasti libijskih državnih ustanov, da bi zmanjšali nevarnost, ki jo za mir in varnost pomenita nezakonito širjenje in pretirano kopičenje osebnega in lahkega orožja ter pripadajočega streliva, vključno s podporo učinkovitemu multilateralizmu na regionalni ravni.

               (2)

               Zaradi poslabšanja političnih in varnostnih razmer je bila večina diplomatskih misij in mednarodnega osebja po nasilnih dogodkih poleti leta 2014 prisiljena zapustiti Libijo.

               (3)

               Glavne bojujoče se skupine se v okviru političnega dialoga pod vodstvom Združenih narodov še niso uspele dogovoriti o politični rešitvi.

               (4)

               Nemogoče je predvideti, kdaj se bodo razmere v Libiji toliko izboljšale, da bo lahko mednarodno osebje tam spet varno delovalo.

               (5)

               Zato bi bilo treba Sklep 2013/320/SZVP razveljaviti.

               (6)

               Unija želi ponovno poudariti, da je odločena izpolniti svojo močno politično zavezo, to je podpreti pristojne libijske organe pri zmanjševanju nevarnosti, ki jo pomenita nezakonito širjenje in pretirano kopičenje osebnega in lahkega orožja ter pripadajočega streliva, takoj ko bodo razmere v Libiji to omogočale –

         SPREJEL NASLEDNJI SKLEP:
   Člen 1
   Sklep 2013/320/SZVP se razveljavi.
   Člen 2
   Ta sklep začne veljati na dan sprejetja.
   Uporablja se od 30. junija 2015.

      V Bruslju, 14. septembra 2015

            Za Svet

            Predsednik

         J. ASSELBORN

      (1)  Sklep Sveta 2013/320/SZVP z dne 24. junija 2013 o podpori dejavnostim fizične zaščite in upravljanja zalog za zmanjšanje nevarnosti nedovoljene trgovine z osebnim in lahkim orožjem ter pripadajočim strelivom v Libiji in njeni regiji (UL L 173, 26.6.2013, str. 54).


title: 2006/822/ES: Sklep Evropskega parlamenta z dne 27. aprila 2006 o razrešnici glede izvrševanja proračuna Evropske fundacije za zboljšanje življenjskih in delovnih razmer za proračunsko leto 2004

text:
               6.12.2006

               SL

               Uradni list Evropske unije

               L 340/69

      SKLEP EVROPSKEGA PARLAMENTA

   z dne 27. aprila 2006
   o razrešnici glede izvrševanja proračuna Evropske fundacije za zboljšanje življenjskih in delovnih razmer za proračunsko leto 2004
   (2006/822/ES)
   EVROPSKI PARLAMENT,

               —

               ob upoštevanju letnega zaključnega računa Evropske fundacije za zboljšanje življenjskih in delovnih razmer za proračunsko leto 2004 (1),

               —

               ob upoštevanju poročila Računskega sodišča o letnih računovodskih izkazih Evropske fundacije za zboljšanje življenjskih in delovnih razmer za proračunsko leto 2004 z odgovori Fundacije (2),

               —

               ob upoštevanju priporočila Sveta z dne 14. marca 2006 (5972/2006 – C6-0093/2006),

               —

               ob upoštevanju Pogodbe ES in zlasti člena 276 Pogodbe,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,

               —

               ob upoštevanju Uredbe Sveta (EGS) št. 1365/75 z dne 26. maja 1975 o ustanovitvi Evropske fundacije za zboljšanje življenjskih in delovnih razmer (4) ter zlasti člena 16 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 23. decembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), in zlasti člena 94 Uredbe,

               —

               ob upoštevanju člena 71 in Priloge V svojega Poslovnika,

               —

               ob upoštevanju poročila Odbora za proračunski nadzor (A6-0093/2006),

               1.

               podeli razrešnico izvršnemu direktorju Evropske fundacije za zboljšanje življenjskih in delovnih razmer glede izvrševanja proračuna Fundacije za proračunsko leto 2004;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in priloženo resolucijo posreduje izvršnemu direktorju Evropske fundacije za zboljšanje življenjskih in delovnih razmer, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

         Josep BORRELL FONTELLES

            Predsednik

         Julian PRIESTLEY

            Generalni sekretar

      (1)  UL C 269, 28.10.2005, str. 40.

      (2)  UL C 332, 28.12.2005, str. 82.

      (3)  UL L 248, 16.9.2002, str. 1.

      (4)  UL L 139, 30.5.1975, str. 1. Uredba, kakor je bila nazadnje spremenjena z Uredbo (ES) št. 1111/2005 (UL L 184, 15.7.2005, str. 1).

      (5)  UL L 357, 31.12.2002, str. 72. Uredba, kakor je bila spremenjena z Uredbo (ES, Euratom) št. 1261/2005 (UL L 201, 2.8.2005, str. 3).


title: Sklep Sveta 2005/728/PNZ z dne 12. oktobra 2005 o določitvi datuma uporabe nekaterih določb Uredbe (ES) št. 871/2004 o uvedbi nekaterih novih funkcij za schengenski informacijski sistem, vključno v zvezi z bojem proti terorizmu

text:
               19.10.2005

               SL

               Uradni list Evropske unije

               L 273/26

      SKLEP SVETA 2005/728/PNZ
   z dne 12. oktobra 2005
   o določitvi datuma uporabe nekaterih določb Uredbe (ES) št. 871/2004 o uvedbi nekaterih novih funkcij za schengenski informacijski sistem, vključno v zvezi z bojem proti terorizmu
   SVET EVROPSKE UNIJE JE –
   ob upoštevanju Uredbe Sveta (ES) št. 871/2004 z dne 29. aprila 2004 o uvedbi nekaterih novih funkcij za schengenski informacijski sistem, vključno v zvezi z bojem proti terorizmu (1), zlasti člena 2(2) Uredbe,
   ob upoštevanju naslednjega:

               (1)

               Uredba (ES) št. 871/2004 določa, da se določbe člena 1 omenjene uredbe začnejo uporabljati od datuma, ki ga določi Svet, takoj ko so izpolnjeni potrebni predpogoji, in da Svet lahko določi različne datume za začetek uporabe različnih določb. Omenjeni predpogoji so bili izpolnjeni v skladu s členom 1(6) Uredbe (ES) št. 871/2004.

               (2)

               Primerno je, da se člen 1(10) Sklepa Sveta 2005/211/PNZ z dne 24. februarja 2005 o uvedbi nekaterih novih funkcij za schengenski informacijski sistem, vključno v zvezi z bojem proti terorizmu (2), ki je enak členu 1(10) Uredbe (ES) št. 871/2004, uporablja od istega datuma.

               (3)

               Ločen Sklep Sveta določa začetek veljavnosti člena 1(10) Sklepa 2005/211/PNZ.

               (4)

               Glede Švice predstavlja ta sklep nadaljnji razvoj določb schengenskega pravnega reda v smislu Sporazuma, podpisanega med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (3), ki sodijo v področje točke G člena 1 Sklepa 1999/437/ES (4) v povezavi s členom 4(1) sklepov Sveta 2004/849/ES (5) in 2004/860/ES (6) o podpisu v imenu Evropske unije in podpisu v imenu Evropske skupnosti ter o začasni uporabi nekaterih določb tega sporazuma –

         SKLENIL:
   Člen 1
   Člen 1(6) Uredbe (ES) št. 871/2004 se uporablja od 1. januarja 2006.
   Člen 2
   Ta sklep se uveljavi na dan sprejetja. Objavi se v Uradnem listu Evropske unije.

      V Luxembourgu, 12. oktobra 2005

            Za Svet

            Predsednik

         C. CLARKE

      (1)  UL L 162, 30.4.2004, str. 29.

      (2)  UL L 68, 15.3.2005, str. 44.

      (3)  Dokument Sveta 13054/04, dostopen na http://register.consilium.eu.int

      (4)  UL L 176, 10.7.1999, str. 31.

      (5)  UL L 368, 15.12.2004, str. 26.

      (6)  UL L 370, 17.12.2004, str. 78.


title: Sklep Sveta 2009/88/SZVP z dne 22. decembra 2008 o sklenitvi sporazuma med Evropsko unijo in Republiko Džibuti o statusu sil pod vodstvom Evropske unije v Republiki Džibuti v okviru vojaške operacije Evropske unije Atalanta

text:
               3.2.2009

               SL

               Uradni list Evropske unije

               L 33/41

         SKLEP SVETA 2009/88/SZVP
   z dne 22. decembra 2008
   o sklenitvi sporazuma med Evropsko unijo in Republiko Džibuti o statusu sil pod vodstvom Evropske unije v Republiki Džibuti v okviru vojaške operacije Evropske unije Atalanta
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 24 Pogodbe,
   ob upoštevanju priporočila predsedstva,
   ob upoštevanju naslednjega:

               (1)

               Varnostni svet Združenih narodov (VSZN) je 15. maja 2008 sprejel Resolucijo št. 1814 (2008), s katero je države in regionalne organizacije pozval, naj zavarujejo plovila, ki prevažajo in dostavljajo humanitarno pomoč Somaliji ali sodelujejo v dejavnostih, ki so jih odobrili Združeni narodi.

               (2)

               VSZN je 2. junija 2008 sprejel Resolucijo št. 1816 (2008), s katero je državam, ki sodelujejo s prehodno zvezno vlado Somalije, za šest mesecev od datuma sprejetja Resolucije odobril, da vstopajo v teritorialne vode in v skladu z ustreznim mednarodnim pravom uporabljajo vsa potrebna sredstva za zatiranje piratstva in oboroženih ropov na morju. Z Resolucijo VSZN št. 1846 (2008), sprejeto 2. decembra 2008, so bile te določbe podaljšane za nadaljnjih 12 mesecev.

               (3)

               Svet je 10. novembra 2008 sprejel Skupni ukrep 2008/851/SZVP o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (1) (operacija Atalanta).

               (4)

               V členu 11 navedenega skupnega ukrepa je predvideno, da se status sil pod vodstvom EU in njihovega osebja, ki so nameščene ali se nahajajo na kopenskem ozemlju tretjih držav ali delujejo v teritorialnih vodah tretjih držav ali v njihovih notranjih morskih vodah, določi v skladu s postopkom iz člena 24 Pogodbe. Republika Džibuti je 1. decembra 2008 generalnega sekretarja/visokega predstavnika (GS/VP) pisno obvestila, da se strinja z namestitvijo evropskih sil na svojem ozemlju in da namerava v ta namen skleniti sporazum o statusu sil.

               (5)

               Predsedstvo je ob pomoči GS/VP na podlagi pooblastila Sveta z dne 18. septembra 2007 ter v skladu s členom 24 Pogodbe izpogajalo Sporazum med Evropsko unijo in Republiko Džibuti o statusu sil pod vodstvom Evropske unije v Republiki Džibuti.

               (6)

               Sporazum bi bilo treba odobriti –

         SKLENIL:
   Člen 1
   Sporazum med Evropsko unijo in Republiko Džibuti o statusu sil pod vodstvom Evropske unije v Republiki Džibuti v okviru vojaške operacije Evropske unije Atalanta se odobri v imenu Evropske unije.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis sporazuma, ki je za Evropsko unijo zavezujoč.
   Člen 3
   Ta sklep začne učinkovati na dan sprejetja.
   Člen 4
   Ta sklep se objavi v Uradnem listu Evropske unije.

      V Bruslju, 22. decembra 2008

            Za Svet

            Predsednik

         B. KOUCHNER

      (1)  UL L 301, 12.11.2008, str. 33.
    ---documentbreak---

               3.2.2009

               SL

               Uradni list Evropske unije

               L 33/43

         PREVOD
   SPORAZUM
   med Evropsko unijo in Republiko Džibuti o statusu sil pod vodstvom Evropske unije v Republiki Džibuti v okviru vojaške operacije Evropske unije Atalanta
   EVROPSKA UNIJA (EU)
   na eni strani in
   REPUBLIKA DŽIBUTI, v nadaljnjem besedilu „država gostiteljica“,
   na drugi strani,
   v nadaljevanju „pogodbenici“, STA SE –
   zaskrbljeni zaradi vedno številnejših piratskih napadov in oboroženih ropov, katerih žrtve so plovila, ki prevažajo humanitarno pomoč, in plovila, ki plujejo pred somalsko obalo,
   OB UPOŠTEVANJU:
   resolucij Varnostnega sveta Združenih narodov št. 1814 (2008), št. 1838 (2008) in št. 1846 (2008),
   pisma Republike Džibuti z dne 1. decembra 2008, s katerim država med drugim sprejema prisotnost elementov pomorskih sil EU na svojem ozemlju,
   Skupnega ukrepa Sveta Evropske unije 2008/851/SZVP z dne 10. novembra 2008 o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (operacija Atalanta),
   dejstva, da ta sporazum ne bo vplival na pravice in obveznosti, ki jih imata pogodbenici na podlagi mednarodnih sporazumov in drugih instrumentov v zvezi z ustanovitvijo mednarodnih sodišč, vključno s statutom Mednarodnega kazenskega sodišča –
   DOGOVORILI O NASLEDNJEM:
   Člen 1
   Področje uporabe in opredelitve
   1.   Določbe tega sporazuma se uporabljajo za sile pod vodstvom Evropske unije in njihovo osebje.
   2.   Določbe tega sporazuma se uporabljajo samo na ozemlju države gostiteljice, vključno z notranjimi morskimi vodami, teritorialnimi vodami in zračnim prostorom.
   3.   Za namene tega sporazuma:

               (a)

               „sile pod vodstvom Evropske unije (EUNAVFOR)“ pomenijo vojaško poveljstvo EU in nacionalne kontingente, ki prispevajo k operaciji, ter njihova plovila, zrakoplove, opremo in prevozna sredstva;

               (b)

               „operacija“ pomeni pripravo, vzpostavitev, izvedbo in podpiranje vojaške misije na podlagi mandata, podeljenega z resolucijama št. 1814 (2008) in št. 1816 (2008), ter vsemi ustreznimi nadaljnjimi resolucijami Varnostnega sveta Združenih narodov in s Konvencijo Združenih narodov o pomorskem mednarodnem pravu, podpisano 10. decembra 1982;

               (c)

               „poveljnik operacije“ pomeni poveljnika operacije;

               (d)

               „poveljnik sil EU“ pomeni poveljnika na terenu;

               (e)

               „vojaško poveljstvo EU“ pomeni vojaško poveljstvo in njegove sestavne dele, ne glede na to, kje se nahaja, pod poveljstvom vojaških poveljnikov EU, ki poveljujejo ali nadzirajo operacijo;

               (f)

               „nacionalni kontingenti“ pomenijo enote, plovila, zrakoplove in sestave, predvsem enote za varovanje in vojaške enote na krovu trgovskih ladij, ki pripadajo državam članicam Evropske unije ali drugim državam, ki sodelujejo v operaciji;

               (g)

               „osebje EUNAVFOR“ pomeni civilno in vojaško osebje, dodeljeno EUNAVFOR, osebje, napoteno zaradi priprave operacije, policijsko osebje, ki spremlja prijete osebe s stani EUNAVFOR, in osebje, ki ga v okviru operacije pošilja država pošiljateljica ali institucija EU in je, če v tem sporazumu ni drugače predvideno, prisotno na ozemlju države gostiteljice; ne vključuje pa lokalnega osebja in osebja mednarodnih komercialnih podjetij;

               (h)

               „lokalno osebje“ pomeni državljane ali osebe s stalnim prebivališčem v državi gostiteljici;

               (i)

               „objekti“ pomenijo vse prostore, nastanitvene objekte in zemljišča, ki jih potrebuje EUNAVFOR in njegovo osebje;

               (j)

               „država pošiljateljica“ pomeni državo, ki je EUNAVFOR zagotovila nacionalni kontingent;

               (k)

               „vode“ pomenijo notranje morske vode in teritorialne vode države gostiteljice in zračni prostor nad temi vodami;

               (l)

               „uradna korespondenca“ pomeni vso korespondenco, ki se nanaša na operacijo in njeno izvajanje.

         Člen 2
   Splošne določbe
   1.   EUNAVFOR in člani osebja EUNAVFOR spoštujejo zakone in predpise države gostiteljice in se vzdržujejo vsakršnih dejanj ali dejavnosti, ki niso združljive s cilji operacije.
   2.   EUNAVFOR predhodno in redno sporoča državi gostiteljici število osebja, ki je v tranzitu čez ozemlje države gostiteljice ali se na njem nahaja, kot tudi imena plovil, zrakoplovov in enot, ki delujejo v njenih vodah ali se nahajajo v njenih pristaniščih.
   Člen 3
   Dokazovanje istovetnosti
   1.   Člani osebja EUNAVFOR morajo imeti na kopnem ozemlju države gostiteljice ves čas pri sebi potne liste ali vojaške osebne izkaznice.
   2.   Vozila, letala, plovila in druga prevozna sredstva EUNAVFOR so opremljena z razločno razpoznavnimi oznakami in/ali registrskimi tablicami EUNAVFOR, o katerih morajo biti predhodno obveščeni pristojni organi države gostiteljice.
   3.   EUNAVFOR ima pravico, da izobesi zastavo Evropske unije in objekte, vozila in druga prevozna sredstva opremi z razpoznavnimi oznakami, kot so vojaške oznake, nazivi in uradni simboli. Na uniformah osebja EUNAVFOR mora biti jasno prepoznaven znak EUNAVFOR. Nacionalne zastave ali simboli nacionalnih kontingentov, ki sestavljajo operacijo, so lahko vidne v prostorih EUNAVFOR, na vozilih in drugih prevoznih sredstvih ter uniformah v skladu z odločitvijo, ki jo sprejme vodja sil EU.
   Člen 4
   Prehod meje in gibanje na ozemlju države gostiteljice
   1.   Za vstop na ozemlje države gostiteljice potrebuje osebje EUNAVFOR veljavni potni list in, če gre za prvi vstop – z izjemo posadk plovil in zrakoplovov EUNAVFOR – individualen ali skupinski potni nalog, ki ga izda EUNAVFOR. Pri vstopu ali izstopu ter med prisotnostjo na ozemlju države gostiteljice so izvzeti iz kontrol, ki se izvajajo v okviru postopkov na področju priseljevanja in carinskega nadzora. Posadke plovil in zrakoplovov EUNAVFOR so izvzeti iz določb o vizumih.
   2.   Za osebje EUNAVFOR se ne uporabljajo predpisi države gostiteljice o registraciji in nadzoru tujcev, vendar to osebje ni upravičeno do pridobitve kakršnih koli pravic do stalnega ali začasnega prebivališča na ozemlju države gostiteljice.
   3.   Država gostiteljica prejme v vednost splošni seznam sredstev EUNAVFOR, ki so bila pripeljana na njeno ozemlje. Ta sredstva so označena s prepoznavnim znakom EUNAVFOR. EUNAVFOR ni treba priložiti drugih carinskih dokumentov, prav tako pa je oproščen vseh kontrol.
   4.   Osebje EUNAVFOR na ozemlju države gostiteljice lahko vozi motorna vozila ter upravlja plovila in zrakoplove, če ima ustrezna veljavna nacionalna, mednarodna ali vojaška vozniška dovoljenja, dovoljenja za upravljanje ladij ali pilotske licence, ki jih je izdala ena od držav pošiljateljic.
   5.   Država gostiteljica za namene operacije zagotovi EUNAVFOR in osebju EUNAVFOR svobodo gibanja in potovanja po svojem ozemlju, tudi v svojih vodah in zračnem prostoru. Svoboda gibanja v teritorialnih vodah države gostiteljice vključuje ustavljanje in sidranje.
   6.   EUNAVFOR lahko za namene operacije v vodah države gostiteljice izvaja vzletanje, pristajanje ali vkrcavanje vseh zrakoplovov ali vojaških naprav.
   7.   EUNAVFOR in prevozna sredstva, ki jih uporablja EUNAVFOR, lahko za namene operacije uporabljajo javne ceste, mostove, trajekte, letališča in pristanišča brez plačila davkov ali drugih podobnih dajatev. EUNAVFOR ni oproščen finančnih prispevkov, ki predstavljajo nadomestilo za storitve, opravljene na zahtevo in v korist EUNAVFOR.
   Člen 5
   Privilegiji in imunitete, ki jih država gostiteljica zagotavlja EUNAVFOR
   1.   Objekti, plovila in zrakoplovi EUNAVFOR so nedotakljivi. Vendar pa zastopniki države gostiteljice vanje lahko vstopajo z dovoljenjem poveljnika sil EU.
   2.   EUNAVFOR, njegovo premoženje in sredstva uživajo imuniteto pred vsakršno obliko jurisdikcije, ne glede na to, kje se nahajajo in v čigavi posesti so.
   3.   Objekti EUNAVFOR, njihova oprema in premeti, ki se tam nahajajo, ter prevozna sredstva ne smejo biti predmet preiskav, zasegov, zaplemb ali izvršb.
   4.   Arhivi in dokumenti EUNAVFOR so nedotakljivi zmeraj in povsod.
   5.   Uradna korespondenca EUNAVFOR je nedotakljiva.
   6.   Država gostiteljica dovoli vnos predmetov, potrebnih za operacijo, in odobri oprostitev plačila vseh carinskih dajatev, davkov ali drugih podobnih dajatev, z izjemo stroškov za skladiščenje, prevoz in druge opravljene storitve.
   7.   Za kupljeno in uvoženo blago, opravljene storitve ter za uporabo prostorov za namene operacije je EUNAVFOR oproščen plačila vseh nacionalnih, regionalnih in občinskih davkov, pristojbin in drugih podobnih dajatev. EUNAVFOR ni oproščen plačila nadomestil ali drugih dajatev, ki so plačilo za opravljene storitve.
   Člen 6
   Privilegiji in imunitete, ki jih država gostiteljica zagotavlja osebju EUNAVFOR
   1.   Osebju EUNAVFOR se ne sme na noben način odvzeti prostosti, prav tako ne sme biti pridržano. V primeru storitve kaznivega dejanja s področja varnosti cestnega prometa, ki jo policijski organ ugotovi na kraju samem, je temu organu dovoljeno, če je povzročitelj državljanu države gostiteljice prizadejal telesno poškodbo, da povzročitelja zadrži in zagotovi njegovo varnost do prihoda pristojnih organov EUNAVFOR.
   2.   Dokumenti, korespondenca in premoženje osebja EUNAVFOR so nedotakljivi, razen v primeru izvršilnih ukrepov, dovoljenih v skladu z odstavkom 6.
   3.   Osebje EUNAVFOR uživa imuniteto pred kazensko jurisdikcijo države gostiteljice.
   Imuniteti pred kazensko jurisdikcijo osebja EUNAVFOR se lahko odpove, odvisno od primera, država pošiljateljica ali zadevna institucija EU. Taka odpoved mora biti vedno podana v pisni obliki.
   4.   Osebje EUNAVFOR uživa imuniteto pred civilno in upravno jurisdikcijo države gostiteljice za izrečene ali napisane besede in za vsa dejanja, povezana z izvajanjem uradnih dolžnosti.
   V primeru kakršnega koli civilnega postopka proti osebju EUNAVFOR pred katerim koli sodiščem države gostiteljice morajo biti o tem obveščeni poveljnik sil EU in pristojni organi države pošiljateljice ali zadevne institucije EU. Pred začetkom postopka pred pristojnim sodnim organom morajo poveljnik sil EU in pristojni organi države pošiljateljice ali zadevne institucije EU potrditi, ali je osebje EUNAVFOR zadevno dejanje storilo pri opravljanju uradnih dolžnosti.
   Če je bilo dejanje storjeno pri opravljanju uradnih dolžnosti, se postopek ne začne in se uporabljajo določbe iz člena 15. Če dejanje ni bilo storjeno pri opravljanju uradnih dolžnosti, se postopek lahko nadaljuje. Država gostiteljica zagotovi, da pristojna jurisdikcija prizna potrditev poveljnika sil EU in pristojnih organov države pošiljateljice ali zadevne institucije EU.
   Če civilni postopek sproži osebje EUNAVFOR, se slednje ne more sklicevati na imuniteto pred jurisdikcijo glede katerega koli nasprotnega tožbenega zahtevka, ki je neposredno povezan z glavnim zahtevkom.
   5.   Osebju EUNAVFOR ni treba pričati.
   6.   V zvezi z osebjem EUNAVFOR se ne smejo izvajati nobeni izvršilni ukrepi, razen v primerih, če je proti njim sprožen civilni postopek, ki ni povezan z njihovimi uradnimi dolžnostmi. Premoženje osebja EUNAVFOR, ki je na podlagi potrditve poveljnika sil EU določeno kot potrebno za izvajanje uradnih dolžnosti, ne more biti zaseženo na podlagi izvršitve sodne odločbe. V civilnih postopkih za osebje EUNAVFOR ne veljajo nobene omejitve osebne svobode ali prisilni ukrepi.
   7.   Imuniteta osebja EUNAVFOR pred jurisdikcijo države gostiteljice ne pomeni tudi imunitete pred jurisdikcijo države pošiljateljice.
   8.   Osebje EUNAVFOR je v državi gostiteljici oproščeno vseh oblik davkov na plačo in prejemke, ki jih prejema od EUNAVFOR ali od države pošiljateljice, vključno z dohodki, ki jih prejme izven ozemlja države gostiteljice.
   9.   Država gostiteljica v skladu z zakoni in predpisi, ki jih lahko sprejme, dovoli vnos predmetov za osebno rabo osebja EUNAVFOR in zanje odobri oprostitev plačila vseh carinskih dajatev, davkov in podobnih dajatev, z izjemo stroškov za skladiščenje, prevoz in opravo podobnih storitev.
   Osebne prtljage osebja EUNAVFOR se ne sme pregledovati, razen v primeru upravičenega suma, da vsebuje izdelke, ki ne spadajo med izdelke za osebno rabo osebja EUFOR, ali izdelke, katerih uvoz in izvoz sta prepovedana z zakonom ali kontrolirana s karantenskimi predpisi države gostiteljice. Takšen pregled se lahko izvede samo v prisotnosti zadevnega osebja EUNAVFOR ali pooblaščenega predstavnika EUNAVFOR.
   Člen 7
   Lokalno osebje
   Lokalno osebje ne uživa privilegijev in imunitet. Vendar pa država gostiteljica izvaja jurisdikcijo nad tem osebjem na tak način, da prekomerno ne ovira izvajanja nalog operacije.
   Člen 8
   Kazenska jurisdikcija
   Pristojni organi države pošiljateljice imajo glede osebja EUNAVFOR, za katerega velja zakonodaja države pošiljateljice, na ozemlju države gostiteljice in v sodelovanju z njenimi pristojnimi organi pravico izvajati kazensko in disciplinsko jurisdikcijo, ki ju jim daje zakonodaja države pošiljateljica.
   Člen 9
   Uniforma in oborožitev
   1.   Nošenje uniforme določajo pravila, ki jih sprejme poveljnik sil EU.
   2.   Vojaški pripadniki EUNAVFOR in policijsko osebje, ki spremlja s stani EUNAVFOR prijete osebe, lahko nosijo in prenašajo orožje in strelivo za potrebe operacije na podlagi ukaza.
   Člen 10
   Podpora države gostiteljice in sklepanje pogodb
   1.   Država gostiteljica je EUNAVFOR pripravljena nuditi pomoč pri iskanju primernih objektov, če je za to zaprošena.
   2.   Država gostiteljica v okviru svojih zmogljivosti podpira in pomaga pri pripravi, vzpostavitvi, izvedbi in podpori operacije.
   3.   Pravo, ki se uporablja za pogodbe, sklenjene v državi gostiteljici s strani EUNAVFOR, se določi v teh pogodbah.
   4.   V pogodbi je lahko določeno, da se postopek za reševanje sporov iz člena 15(3) in (4) uporablja za spore, do katerih pride pri izvajanju pogodbe.
   5.   Država gostiteljica olajšuje izvajanje pogodb, ki jih EUNAVFOR za namene operacije sklene s poslovnimi subjekti.
   Člen 11
   Sprememba objektov
   EUNAVFOR lahko v soglasju z državo gostiteljico, če to zahtevajo operativne potrebe, gradi ali spreminja objekte.
   Člen 12
   Umrli člani osebja EUNAVFOR
   1.   Poveljnik sil EU ima pravico nositi stroške in urediti vse potrebno za vrnitev umrlih članov osebja EUNAVFOR v domovino, skupaj z vsemi osebnimi predmeti umrle osebe.
   2.   Na umrlem članu osebja EUNAVFOR ni mogoče opraviti obdukcije brez soglasja zadevne države in prisotnosti predstavnika EUNAVFOR in/ali zadevne države.
   3.   Država gostiteljica in EUNAVFOR v največji možni meri sodelujeta, da zagotovita čimprejšnjo vrnitev umrle osebe v domovino.
   Člen 13
   Varnost EUNAVFOR in vojaška policija
   1.   Država gostiteljica sprejme ustrezne ukrepe za zagotovitev varnosti EUNAVFOR in njegovega osebja.
   2.   EUNAVFOR je na kopnem ozemlju države gostiteljice in v njenih vodah pooblaščen za sprejetje potrebnih ukrepov za zaščito svojih objektov, plovil, zrakoplovov in tudi plovil, ki jih ščiti, pred zunanjimi napadi ali vdori, in sicer v sodelovanju s pristojnimi organi države gostiteljice.
   3.   Poveljnik sil EU lahko zaradi vzdrževanja reda v objektih EUNAVFOR ustanovi enoto vojaške policije.
   4.   Enota vojaške policije lahko po posvetovanju in v sodelovanju z vojaško policijo ali policijo države gostiteljice posreduje izven teh objektov, da vzdržuje red in disciplino osebja EUNAVFOR.
   5.   Osebje EUNAVFOR, ki je v tranzitu čez ozemlje Džibutija kot spremstvo osebam, ki jih je prijel EUNAVFOR, lahko proti tem osebam uporabi potrebne prisilne fizične ukrepe.
   Člen 14
   Komunikacije
   1.   EUNAVFOR lahko namesti in upravlja radijske oddajnike in sprejemnike ter satelitske sisteme. Da bi se izognili sporom glede uporabe ustreznih frekvenc, EUFOR sodeluje s pristojnimi organi države gostiteljice. Dostop do frekvenc podeli država gostiteljica v skladu z veljavno nacionalno zakonodajo.
   2.   EUNAVFOR ima za namene izvajanja operacije pravico do neomejenih komunikacij po radijskih valovih (vključno s satelitskimi, mobilnimi in ročnimi radijskimi napravami), prek telefonov, telegrafov, telefaksov in drugih sredstev, kakor tudi pravico namestiti naprave, potrebne za vzdrževanje internih komunikacij in komunikacij med zmogljivostmi EUNAVFOR, vključno s polaganjem kablov in zemeljskih napeljav.
   3.   EUNAVFOR lahko ustrezno prilagodi svoje prostore za dostavo in pošiljanje pošte EUNAVFOR in/ali osebju EUNAVFOR.
   4.   Dogovori za izvajanje tega člena se bodo sklenili s pristojnimi organi države gostiteljice.
   Člen 15
   Odškodninski zahtevki za primere smrti, poškodb, poslabšanja in uničenja
   1.   Odškodninski zahtevki za primere poslabšanja ali uničenja zasebnega ali javnega premoženja ter odškodninski zahtevki za primere smrti ali poškodb oseb ter poslabšanja ali uničenja premoženja EUNAVFOR se razrešujejo s poravnavami.
   2.   Zahtevke pravnih ali fizičnih oseb države gostiteljice se pošlje EUNAVFOR prek pristojnih organov države gostiteljice, zahtevke s strani EUNAVFOR pa se pošlje pristojnim organom države gostiteljice.
   3.   Če ni mogoče doseči poravnave, je treba zahtevek za povračilo škode predložiti komisiji za odškodnine, ki je sestavljena iz enakega števila predstavnikov EUNAVFOR in predstavnikov države gostiteljice. Rešitev zahtevka se sprejme soglasno.
   4.   Kadar tudi v okviru komisije za odškodnine ni mogoče doseči rešitve, se spor reši:

               (a)

               v primeru zahtevkov v vrednosti do in vključno z 80 000 EUR po diplomatski poti med državo gostiteljico in predstavniki EU;

               (b)

               v primeru zahtevkov, ki so višji od zneska, določenega v točki (a), z arbitražo, katere odločitev je zavezujoča.

         5.   Arbitražo sestavljajo tri razsodniki: enega določi država gostiteljica, enega EUNAVFOR, tretjega pa skupaj določita država gostiteljica in EUNAVFOR. Če ena od pogodbenic ne določi razsodnika v roku dveh mesecev ali v primeru, če ni mogoče doseči soglasja med državo gostiteljico in EUNAVFOR glede imenovanja tretjega razsodnika, tega po uradni dolžnosti določi predsednik Vrhovnega sodišča Republike Džibuti.
   6.   EUNAVFOR in upravni organi države gostiteljice se dogovorijo o upravnih pravilih, ki so potrebna za opredelitev mandata komisije za odškodnine in arbitraže, postopke, ki se uporabljajo v teh dveh organih, in pogoje za vlaganje zahtevkov za povračilo škode.
   Člen 16
   Povezave in spori
   1.   Vsa vprašanja v zvezi z uporabo tega sporazuma skupaj preučijo predstavniki EUNAVFOR in pristojni organi države gostiteljice.
   2.   Če ni bilo mogoče doseči rešitve sporov v zvezi z razlago ali uporabo tega sporazuma, jih država gostiteljica in predstavniki EU rešujejo izključno po diplomatski poti.
   Člen 17
   Druge določbe
   1.   Kadar se ta sporazum sklicuje na imunitete, privilegije in pravice EUNAVFOR in osebja EUNAVFOR, vlada države gostiteljice odgovarja za to, da jih njeni lokalni organi ustrezno izvajajo in spoštujejo.
   2.   Nobena določba tega sporazuma ne pomeni odstopanja od pravic, ki so državam članicam EU ali drugim državam, ki sodelujejo v EUNAVFOR, priznane v drugih sporazumih, in jih zato tudi ni mogoče tako razlagati.
   Člen 18
   Izvedbeni dogovori
   Za namene izvajanja tega sporazuma lahko poveljnik sil EU in upravni organi države gostiteljice sklenejo ločene dogovore o operativnih, upravnih, finančnih in tehničnih zadevah.
   Člen 19
   Začetek veljavnosti in odpoved
   1.   Ta sporazum začne veljati na dan podpisa in velja dvanajst mesecev. Njegova veljavnost se avtomatično obnavlja za obdobja treh mesecev. Vsaka pogodbenica drugo pogodbenico najmanj tri mesece vnaprej uradno obvesti, da tega sporazuma ne namerava obnoviti.
   2.   Ne glede na določbe odstavka 1 se za določbe iz člena 4(7), člena 5(1) do (3), (6), (7), člena 6(1), (3), (4), (6), (8) in (9), člena 11 in člena 15 šteje, da so se uporabljale od dne napotitve prvega člana osebja EUNAVFOR, če je ta dan pred datumom začetka veljavnosti tega sporazuma.
   3.   Ta sporazum se lahko spremeni s pisnim sporazumom, ki ga skleneta pogodbenici.
   4.   Odpoved tega sporazuma ne vpliva na pravice ali obveznosti, ki izhajajo iz izvajanja tega sporazuma pred njegovo odpovedjo.

      V Džibutiju, dne 5. januarja 2009, v dveh izvirnikih v francoskem jeziku.

            Za Evropsko unijo

            Za državo gostiteljico


title: Sklep Sveta z dne 21. januarja 2002 o sklenitvi sporazuma v obliki izmenjave pisem med Evropsko skupnostjo in Južnoafriško republiko o trgovini z vinom

text:
Pomembno pravno obvestilo

|

32002D0055

Uradni list L 028 , 30/01/2002 str. 0133 - 0133

		Sklep Svetaz dne 21. januarja 2002o sklenitvi Sporazuma v obliki izmenjave pisem med Evropsko skupnostjo in Južnoafriško republiko o trgovini z vinom(2002/55/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti in zlasti člena 133 v zvezi s prvim stavkom prvega pododstavka člena 300(2) te pogodbe,ob upoštevanju predloga Komisije,ob upoštevanju naslednjega:(1) Svet je s Sklepom 1999/753/ES [1] odločil, da Sporazum o trgovini, razvoju in sodelovanju med Evropsko skupnostjo in njenimi državami članicami na eni strani in Južnoafriško republiko na drugi [2], v nadaljevanju "Sporazum TDC", začne začasno veljati 1. januarja 2000.(2) Priloga X k Sporazumu TDC vsebuje izmenjavo pisem med Evropsko skupnostjo in Južnoafriško republiko, ki predvideva letno tarifno kvoto, prosto carine, 32 milijonov litrov južnoafriškega vina, uvoženega v steklenicah. Ta tarifna kvota je zajeta v seznamu 6 Priloge IV k Sporazumu TDC.(3) Komisija je v imenu Skupnosti s pogajanji uskladila sporazum z Južnoafriško republiko o trgovini z vinom.(4) sklepi teh pogajanj zahtevajo prilagoditev tarifne kvote, omenjene v Sporazumu TDC.(5) Sporazum v obliki izmenjave pisem je treba odobriti –SKLENIL:Člen 1Sporazum v obliki izmenjave pisem med Evropsko skupnostjo in Južnoafriško republiko o trgovini z vinom se odobri v imenu Skupnosti.Besedilo sporazuma v obliki izmenjave pisem je priloženo temu sklepu.Člen 2Predsednika Sveta je s tem pooblaščen, da imenuje osebo(-e), pooblaščeno(-e) za podpis sporazuma, ki zavezuje Skupnost.V Bruslju, 21. januarja 2002Za SvetPredsednikM. Arias Cañete[1] UL L 311, 4.12.1999, str. 1.[2] UL L 311, 4.12.1999, str. 3.--------------------------------------------------